**ATV: Der er både blomster og tidsler i finanslovs-buketten**

 **Akademiet for de Tekniske Videnskaber (ATV) er positiv over for de dele af regeringens forslag til finanslov for 2017, der lægger op til at styrke den erhvervsrettede forskning. Men som helhed mangler forslaget ambitioner på forskningsområdet.**

Akademiet for de Tekniske Videnskaber (ATV) mener, at regeringens forslag til finanslov for 2017 indeholder både gode og dårlige nyheder.

”Forslaget kan beskrives som en buket med blomster og tidsler,” siger ATV’s direktør Lia Leffland.

”Det er positivt, at der lægges op til at bruge flere midler på den erhvervsrettede forskning. Men den samlede forskningsbevilling er i det store og hele status quo, og det er uambitiøst set i lyset af sidste års store nedskæring. Regeringen bør se forskningen som det, den er: En investering i fremtiden,” siger ATV’s direktør Lia Leffland.

”Danmark kan blive en af verdens førende regioner inden for Science og Engineering, men det kræver, at der investeres både private og offentlige midler i især naturvidenskabelig og teknisk forskning. Vi havde gerne set et finanslovsforslag, der mere tydeligt pegede i den retning,” siger Lia Leffland, direktør for ATV.

**Yderligere oplysninger**

Lia Leffland, akademidirektør, ATV, telefon 41 17 59 59

**Om ATV**Akademiet for de Tekniske Videnskaber er en uafhængig, medlemsdrevet tænketank. ATV arbejder for, at Danmark bliver en af verdens fem førende Science and Engineering-regioner – til gavn for kommende generationer. Akademiets medlemmer medvirker til at implementere anbefalinger fra projekter i virksomheder og vidensmiljøer.